बिहार: CAG की रिपोर्ट में हुई सरकार की खिंचाई लेकिन CM नीतीश बोले- राज्य प्रगति के पथ पर बढ़ रहा है
उन्होंने कहा, ‘‘हम किसी रिपोर्ट को नहीं रोकते। अगर कोई बात सामने आती है तो उसकी जांच के लिए सदन में कमेटी बनती है।"
पटना: बिहार के मुख्यमंत्री नीतीश कुमार ने नियंत्रक एवं महालेखा परीक्षक (CAG) की हालिया रिपोर्ट टिप्पणी करने से इंकार करते हुए सोमवार को कहा कि बिहार प्रगति के पथ पर आगे बढ़ रहा है। गौरतलब है कि CAG की रिपोर्ट में निर्धारित अवधि के भीतर 79,690 करोड़ रुपये से अधिक का उपयोगिता प्रमाण पत्र जमा करने में विफल रहने के लिए बिहार सरकार की खिंचाई की गयी है। ‘जनता के दरबार में मुख्यमंत्री’ कार्यक्रम के बाद पत्रकारों ने जब इस संबंध में सवाल किया तो मुख्यमंत्री ने कहा, ‘‘उसकी जो रिपार्ट आती है वह मंत्रिमंडल से होकर सीधे विधानसभा और विधान परिषद में चला जाता है। उसके बाद वह प्रकाशित होता है। प्रकाशित होने के बाद उस पर हमलोग कोई टिप्पणी नहीं करते।’’ उन्होंने कहा, ‘‘हम किसी रिपोर्ट को नहीं रोकते। अगर कोई बात सामने आती है तो उसकी जांच के लिए सदन में कमेटी बनती है। ऐसे में मेरे लिये इसपर टिप्पणी करना उचित नहीं होगा। अगर आप लोग इसके बारे में कुछ विशेष जानना चाहते हैं तो हमारे अधिकारीगण बता देंगे।’’ रिपोर्ट में बिहार सरकार की छवि खराब करने संबंधी टिप्पणी के बारे में सवाल करने पर नीतीश ने कहा, ‘‘बिहार सरकार पर डैमेजिंग कमेंट देने में पब्लिसिटी मिलेगी।’’ उन्होंने कहा कि आप लोग जानते हैं कि बिहार में कितना काम हुआ है इसलिये उन पर टिप्पणी का कोई लाभ नहीं है। नीतीश ने कहा कि किसी भी क्षेत्र में आप देख लीजिये कि 2005 में बिहार की क्या स्थिति थी। उन्होंने कहा, ‘‘हमने जबसे काम करना शुरू किया है तबसे बिहार कहां से कहां पहुंच गया है। लेकिन, हम यह प्रचार के लिए नहीं कर रहे।’’ उन्होंने कहा, लेकिन इस तरह की बात कोई लिखेगा तो उसका प्रचार होना स्वभाविक है, ‘‘इसमें हमलोग कुछ नहीं कहते।’’